கண்ணை மூடுங்களேன். என்ன தெரியுது? ஒன்றுமே இல்லை, இருட்டு அல்லவா? இப்போது கண்ணை திறவுங்கள். எல்லாமே தெரிகிறதல்லவா? கண்ணை மீண்டும் மூடுங்கள். இருட்டு. தட்டித்தடுமாறி வீட்டுக்கு வெளியே வாருங்கள். ட்ரெயினில் அவசர அவசரமாக வாசிப்பவர்கள் அப்படியே இருக்கலாம். அலுவலகத்தில் இருப்போர், கண்ணை மூடியபடியே கண்ணாடி யன்னலருகே செல்லுங்கள். இனி கண்ணை திறவுங்கள். இப்பொது தெரியும் உலகம் வேறு அல்லவா? இரண்டு செக்கனுக்கு முன்னர் பார்த்த காட்சி இப்போது இல்லை அல்லவா? யோசியுங்கள். இதிலே ட்ரெயினில் இருப்பவர்கள் இருந்த இடத்தைவிட்டு நகரவேயில்ல. ஆனால் கண்ணை மூடி திறக்கும்போது யன்னல் கண்ணாடியால் காணும் காட்சிகள் வேறு வேறாக இருக்கிறது. இப்படி கண் மூட முதல் இருந்த உலகமும், மூடித்திறந்த பின்னர் இருக்கப்போகும் உலகமும் நமக்கு வேறு வேறாக இருந்தாலும், தமக்குள்ள தொடர்புடையதாக இருப்பதால் அவ்வளவாக உறுத்தாது.. ஆனால் கண்மூடி பலகாலம் இருந்துவிட்டு, கண் திறந்தால் அத்தனை காட்சிகளும் முற்றாகவே மாறியிருக்கும்.